Кожны турыстычны экзамен складаўся з асобных пытанняў (этапаў). Так, спаборніцтвы на кароткай дыстанцыі прадугледжвалі пад’ём па схіле або дрэве свабодным лажаннем, пад’ём па схіле па вертыкальных парэнчах, траверс па гарызантальных парэнчах, спуск “дзюльферам”, навясную пераправу, пераправу па паралельных вяроўках, пераправу “маятнікам”, нахіленую навясную пераправу. Камандныя спаборніцтвы на доўгай дыстанцыі ўключалі навясную пераправу, паралельныя вяроўкі, пад’ём, траверс, спуск па схіле, “гаць”, пераправу па бервяне з укладкай і арганізацыяй парэнчаў, вязку насілак і транспарціроўку “пацярпелага” па перасечанай мясцовасці, вязку вузлоў, праходжанне абазначанага маршруту, пераправу “маятнікам”, вызначэнне адлегласці да арыенціра, азімута на прадмет, арыентаванне на зададзеным кірунку. Як бачым, для паспяховай здачы іспытаў патрэбны былі спрыт, спрактыкаванасць, кемлівасцьі, канечне, жаданне перамагаць.